INTUCH แจกปันผลปี 64 เกินคาด 2.83 บ. “คอนเซนซัส” แค่ 2.70 บ.
INTUCH แจกปันผลปี 64 เกินคาด 2.83 บ. เนื่องจาก “คอนเซนซัส” ประเมินไว้แค่ 2.70 บ. และสิ่งสำคัญมีการจ่ายปันผลไม่น้อยว่าร้อยละ 85 ของกำไรสุทธิจากงบการเงินรวม
10 ก.พ. 2565

ผู้สื่อข่าวรายงานว่า จากกรณี บริษัท อินทัช โฮลดิ้งส์ จำกัด (มหาชน) หรือ INTUCH ได้แจ้งตลาดหลักทรัพย์ฯ ว่าวันที่ 10 ก.พ. 2565 คณะกรรมการมีมติประกาศจ่ายเงินปันผลงวดผลการดำเนินงานวันที่ 1 ก.ค. 2564 ถึงวันที่ 31 ธ.ค. 2564 ซึ่งเป็นการจ่ายคงเหลือเงินปันผลจากงวด 6 เดือนหลังของปี 2564 โดยจะจ่ายปันผลเป็นเงินสดในอัตรา 1.60 บาทต่อหุ้น โดยกำหนดวันที่ไม่ได้รับสิทธิปันผล (XD) วันที่ 23 ก.พ. 2565 และวันกำหนดจ่ายเงินปันผล 21 เม.ย. 2565 โดยคิดเป็นเงินปันผลมูลค่ารวม 5,131 ล้านบาท
อนึ่งก่อนหน้านี้บริษัทฯอนุมัติจัดสรรกำไรสุทธิประจำปี 2564 เป็นเงินปันผลในอัตราหุ้นละ 2.83 บาท รวมเป็นเงินประมาณ 9,075 ล้านบาท โดยได้พิจารณาอนุมัติจ่ายเงินปันผลระหว่างกาลในปี 2564 ในอัตราหุ้นละ 1.23 บาท คิดเป็นจำนวนเงินประมาณ 3,944 ล้านบาท ไปเป็นที่เรียบร้อยแล้ว
อย่างไรก็ตาม INTUCH ประกาศจ่ายเงินปันผลประจำปี 2564 ในอัตราหุ้นละ 2.83 บาท ซึ่งออกมามากกว่าทาง “คอนเซนซัส” ประเมินไว้ก่อนหน้าว่าอัตราเงินปันผลประจำปี 2564 ของ INTUCH จะอยู่ที่ 2.699 บาทต่อหุ้น อย่างไรก็ตามหากนำส่วนของการจ่ายปันผลทั้งปีคำนวนด้วยกำไรต่อหุ้น 3.35 บาทผลว่า INTUCH มีการจ่ายปันผลไม่น้อยว่าร้อยละ 85 ของกำไรสุทธิจากงบการเงินรวม ภายหลังจากหักภาษี
ขณะเดียวกัน บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ซึ่งเป็นผู้ถือหุ้นใหญ่อันดับหนึ่งจำนวนหุ้นรวม 1,354,752,952 หุ้น คิดเป็นสัดส่วน 42.25% ของสิทธิออกเสียงทั้งหมดของกิจการบริษัท ซึ่งหากคำนวณเงินปันผลที่ GULF จะได้รับจาก INTUCH ตามสัดส่วนการถือหุ้นทั้งหมด 1,354,752,952 หุ้น คำนวนจากอัตราเงินปันผล 1.60 บาทต่อหุ้น เท่ากับว่าทำให้ GULF จะได้เงินปันผลคิดเป็นประมาณ 2,167.60 ล้านบาท ซึ่งจะทำให้ GULF มีเงินสดสะพัดเพิ่มกว่า 2,000 ล้านบาทในไตรมาส 2/2565 ซึ่งจำนวนเงินดังกล่าวจะถูกนำไปบันทีกทางบัญชีส่วนงบดุลในส่วนของกระแสเงินสด